Tammsaare park

Tammsaare park (aastatel 1955–1989 16. Oktoobri parkKrister Kruusmaa. Virvendusi linnaruumis ja ühiskonna mälus kultuur.err.ee, 08.04.2018 (vaadatud 20.06.2020)) on haljasala Tallinna kesklinnas.

Asukoht
Tammsaare park piirneb Pärnu maantee, Viru ringi, Sokos Hotell Viru ja Viru keskuse, Estonia puiestee, Teatri väljaku, Estonia teatri ja Georg Otsa tänavaga.

Pargi piir kulgeb Pärnu maantee ja Viru väljak 4 kinnistu (Sokos Hotell Viru ja Viru keskus) ristumiskohast mööda Pärnu maantee pargipoolset külge edela suunas kuni Pärnu mnt 5 (Eesti Draamateater) sissesõiduteeni; sealt edasi mööda sissesõidutee pargipoolset äärt kagu suunas ning seejärel mööda Estonia puiestee 4 (Estonia teater) krunti ümbritseva tee pargipoolset piiri kirde ning kagu suunas kuni ristumiseni Estonia puiesteega, mööda Estonia puiestee põhjapoolset külge kirde suunas kuni parki läbiva kagu-loodesuunalise pargiteeni, mööda selle pargipoolset serva loode suunas kuni Viru väljak 4 põhja-lõunasuunalise kinnistu piirini ning sealt mööda selle kinnistu läänepiiri põhja suunas kuni ristumiseni Pärnu maanteegaTallinna parkide kaitse alla võtmine ja välispiiride kirjeldused, Eesti Vabariigi Valitsuse korraldus nr 341, 06.05.2004, RTL 2004,64,1075.

Pargi loomine ja ajalugu
Pargi esmase projekti koostas 1947. aastal aiandusarhitekt Harald Heinsaar. Varem osaliselt pargi alal asunud Vene turg likvideeriti 1948. aastal ja viidi üle praegusele Keskturule. Pärast seda hakati rajama parki, mis valmis 1950. aastal ja pälvis tollal Nõukogude Eesti preemia. 

Aastatel 1955–1989 kandis park nime 16. Oktoobri park. Pargi Pärnu maantee poolsel äärel asus Valve Pormeisti 1953. aastal loodud põllumajanduse eesrindlaste autahvel. 

1976. aastal park rekonstrueeriti ja 1978. aastal paigutati pargi keskossa skulptor Jaak Soansi ja arhitekt Rein Luubi loodud A. H. Tammsaare mälestusmärk ning 1981. aastal Edgar Viiese skulptuur "Merineid".
pisi|left|Uus Vargamäe kiosk Tallinnas Tammsaare pargis 1997–2003
Park rekonstrueeriti uuesti aastatel 2016–2020 arhitektuuribüroo Kadarik ja Tüür võidutöö "Belle Epoque" alusel. Tööde käigus nihutati 1905. aasta revolutsiooni mälestusmärk Draamateatri poole. Pargi uuendamine läks maksma kaks miljonit eurot, lisaks rajati parki kunagise Uue turu hoone vundamendile kohvik-paviljon. Hoone ehitusel arvestati ajaloolise turuhoone põhiplaani ning selle säilinud osi.

2020. aasta kevadel vahetati pargis välja pingid, kuna algsed liimpuidust pingid kulusid ootamatult kiiresti.

Mälestusmärgid ja skulptuurid pargis
pisi|A. H. Tammsaare mälestusmärk
A. H. Tammsaare mälestusmärk
1978. aastal, kirjaniku 100. sünniaastapäevaks, püstitati temale pühendatud mälestusmärk.

 1905. aasta revolutsiooni mälestusmärk 
1931. aastal püstitati Uuele turule mälestusmärk 1905. aasta 16. oktoobri veretöö ohvritele. Selle ühel küljel on aastaarv "1905" ja kujutatud on revolutsioonis osalejaid võitlusse sööstmas. Teisel küljel on kirjas saatuslik kuupäev "16. oktoober" ning kujutatud on Uuel turul langenuid ja haavatuid. 1958. aastal viidi mälestusmärk üle Rahumäe kalmistule 16. oktoobril langenute ühishauale. Mälestusmärgi autor on Juhan RaudseppRahumäe kalmistu. 

1959. aastal püstitati Estonia teatri hoone taha samale kohale, kus varem asus Juhan Raudsepa mälestusmärk, skulptor Lembit Palutederi ja arhitekt Mart Porti kavandite järgi monument 1905. aasta revolutsiooni mälestusmärk.

Merineid
1981. aastal püstitati skulptor Edgar Viiese monument "Merineid", mis kujutab pillikeelt sõrmitsevat merineidu laines ja veevahus. Skulptuur on valmistatud pronksist ja graniidist ning pühendatud XXII olümpiamängude Tallinna purjeregatile.

 Vaata ka 
Tallinna parkide loend

Viited

Välislingid

Jüri Liim ""Rahurikkujate” meenutusi 20 aasta tagant. 24. veebruar 1988. Miks Tammsaare nuttis?". Kultuur ja Elu, 1/2008
Heldur Sander "Kuhu tikud, Viru poeg?". KesKus, 11/2006
Tammsaare parki kerkis 1600 inimese näopildist koosnev Eesti suurim mosaiik, Delfi, 15. juuni 2013

Kategooria:Tallinna pargid
Kategooria:Kesklinna linnaosa
Kategooria:A. H. Tammsaare